**Csaknem 800 kg nem nyomon követhető étrend-kiegészítőt és étrend-kiegészítő alapanyagot vont ki a forgalomból a Nébih**

**Nem nyomon követhető, illetve lejárt minőségmegőrzési idejű étrend-kiegészítőket és étrend-kiegészítő alapanyagokat vont ki a forgalomból a Nemzeti Élelmiszerlánc-biztonsági Hivatal (Nébih), melyek össztömege meghaladta a 780 kg-ot. A hatóság a vállalkozás által csomagolt, kapszulázott termékeket a forgalomból visszahívta, és az étrend-kiegészítő csomagolási tevékenységet azonnali hatállyal felfüggesztette.**

Augusztus végén egy fővárosi étrend-kiegészítőket csomagoló és kapszulázó vállalkozásnál tartottak ellenőrzést a Nébih szakemberei. Az ellenőrzés során a hatóság összesen 37 tétel – 781 kg tömegű – nem nyomon követhető étrend-kiegészítőt, illetve jelöletlen, továbbá lejárt minőségmegőrzési idejű étrend-kiegészítő alapanyagaként szolgáló port és kapszulát vont ki a forgalomból. Az érintett alapanyagok az ügyvezető elmondása szerint Kínából származtak, amelyekből elsősorban potencianövelő, valamint kovaföld étrend-kiegészítő termékeket készítettek.

Tekintettel arra, hogy a vállalkozás a termékek csomagolása, kapszulázása során semmilyen nyomon követési dokumentációt nem vezetett, a hatóság elrendelte az általa készített termék visszahívását, továbbá azonnali hatállyal felfüggesztette a csomagolási tevékenységet.

A vállalkozás adatai elérhetőek a [jogsértések listáján](http://portal.nebih.gov.hu/jogsertesek).

Az érintett késztermékek listája, valamint az ellenőrzés során készült fénykép- és videófelvételek megtalálhatóak a Nébih honlapján:

<http://portal.nebih.gov.hu/-/csaknem-800-kg-nem-nyomon-kovetheto-etrend-kiegeszitot-es-etrend-kiegeszito-alapanyagot-vont-ki-a-forgalombol-a-nebih>

2018. szeptember 4.

Nemzeti Élelmiszerlánc-biztonsági Hivatal